Gabi Cristinel Roşianu

Născut la 03 septembrie1958 în Tg-Jiu. Absolvent al Politehnicii București, Facultatea de Energetică în anul 1982. Activitatea profesională desfășurată în județul Gorj, actualmente tânăr pensionar și vechi angajat la o firmă cu capital privat.

Activitate publicistică: Peste 120 de articole din domeniul științei, istoriei și de cultură generală publicate în săptămânalul Polemika din Tg-Jiu între 2004-2007; Volum de epigramă “D’ale pescuitului” Tg-Jiu în anul 2012; Colaborări la revistele de epigramă “Cugetul” din Craiova, “Epigrama de Strehaia” și “Epigrama” editată de Uniunea Epigramiștilor din România.

Apariții în volumele de epigramă: “Antologia Gorjul umoristic” – 2013; “Cin’se pune cu oltenii”, Craiova – 2018; “Epigrame de 5 stele”, Craiova – 2019; monografia “Bicentenar Tudor Vladimirescu” carte de poezie și madrigal, Tg-Jiu – 2021. Membru al cenaclurilor: “Hohote” din Tg-Jiu, “Cenaclul epigramiștilor olteni” Craiova și al Uniunii Epigramiștilor din România.

În prezent Director al revistei de umor “Hohote” din TgJiu cu apariție trimestrială.

PĂŢANIA OLTEANULUI

Cu grădina vrând să-nceapă

Cultivă olteanul ceapă,

Și deși omul era treaz,

Din arpagic a ieșit doar… praz!

PARADOX ROMÂNESC

Când muncesc românii-afară

Nu mai pot de dor de ţară,

Pe-ăi de-acasă îi apucă

Toată ziua dor de ducă!

POVEŞTI DE DRAGOSTE

Cu Romeo şi Julieta

S-a scris odată tragedia;

Cu nea Mărin şi tanti Veta

Noi făcurăm… băşcălia!

VIITOR DE AUR

Un angajat – un pensionar,

Ăsta-i raportul, dar nu-i bai,

Cei ce muncesc acum cu har

Au sigur pensia… în Rai!

PESCAR NOROCOS

Toată viaţa, te cruceşti,

N-a pierdut decât doi peşti:

Somnul pe la tinereţe,

Carasul… la bătrâneţe!

OPINIE

Unii zic, când mă fac ,,turtă”,

După bere, că fac burtă;

Eu sunt de altă părere:

Burta mare-i… pentru bere!

TRATAMENT PENTRU POTENŢĂ

Ca să fie mai potent,

A urmat un tratament

Şi-i mai bun ca niciodată…

De trei ori pe zi se-mbată!

ÎNDRĂGOSTITUL

La lumina lămpii, iritat din fire,

M-am stresat o oră ca să-i fiu pe plac;

După zeci de gânduri, i-am jurat

iubire…

Însă altceva, eu n-am putut să-i fac!

PESCARII MINCINOȘI

Se știe că mai mint pescarii

La chef, că-i de pileală,

Dar îi întrec parlamentarii

Când au campanie electorală!

EGALITATE ÎNTRE SEXE

Azi s-a aflat, în fine, rezultatul,

După dispute fel de fel:

Femeia-i una cu bărbatul,

Ba uneori, se-ntâmplă… peste el!

PUDOAREA LA FEMEI

Pudoarea, o spun cu temei,

Le-nnobilează femei:

E-un ornament al tinereții

Și un reproș al bătrâneții!

FERICIREA BĂRBATULUI

Nu e o fățărnicie:

Dar când uiți de căsnicie

Și c-ai fost îndrăgostit,

Sigur, ești un fericit!

CINSTEA EVEI

Deși ea fost-a ispitită,

Este un fapt adevărat

Că Eva a rămas cinstită,

Adam fiind unicul bărbat!

DUȘMANUL SĂNĂTĂȚII

Vinul mult băut tot anul

E dușmanul sănătății;

Eu, creștin, stâlp al cetății,

Îmi iubesc… dușmanul!

FIDELITATEA

Credința-n căsnicie

E astăzi demodată,

Că prin căsătorie,

Te-ai mai prăjit… o dată!

Viorel Martin, Membru USR, UZPR, UER

Contents